Обновиха кабинети и лаборатории в Техническата гимназия
Автор: Екип Varna24.bg 13:14 / 21.05.2010 Коментари (0) 338
В рамките на проект на стойност близо 300 000 лв. във варненската Техническа гимназия бяха обновени шест учебни кабинета и лаборатории, съобщиха от учебното заведение. Благодарение на проекта по Националната програма за модернизиране на системата за професионално образование 90-те индивидуални работни места ще стимулират повече прилагането на иновационни подходи при обучението на младите хора, като е осигурена презентационна и интерактивна мултимедия в локална и интернет среда, която дава допълнителна възможност за индивидуална изява на учениците, придобиване на ключови компетенции за професионална реализация и адаптиране към изискванията на бизнеса.
С цел осъвременяване на техническото оборудване и обновяване на материално-техническата база преди година в училището бе реализиран друг подобен проект - на стойност 200 000 лв. От ръководството на бившия механотехникум добавиха, че специалностите, залегнали в приема на училището са търсени, желани и перспективни, а показател за това е 100-процентното изпълнение на държавния план-прием през всичките учебни години. С реализацията на настоящия проект ПТГ - Варна създава условия за захранване на пазара на труда с високо квалифицирани специалисти - трета степен по специалностите: компютърна техника и технологии, микропроцесорна техника, промишлен дизайн, графичен дизайн, компютърна графика и автотранспортна техника.